**О б р а з л о ж е њ е**

**I. УСТАВНИ ОСНОВ ЗА ДОНОШЕЊЕ ЗАКОНА**

Уставни основ за доношење Закона о потврђивању Протокола о изменама и допунама Конвенције о заштити лица у односу на аутоматску обраду личних података садржан је у члану 99. став 1. тачка 4) Устава Републике Србије којим је прописано да Народна скупштина потврђује међународне уговоре кад је законом предвиђена обавеза њиховог потврђивања.

**II. РАЗЛОЗИ ЗА ПОТВРЂИВАЊЕ ПРОТОКОЛА**

Конвенција о заштити лица у односу на аутоматску обраду личних података Савета Европе (у даљем тексту: Конвенција) усвојена је 1981. године у Стразбуру. Република Србија је потврдила ову Конвенцију Законом о потврђивању Конвенције о заштити лица у односу на аутоматску обраду личних података („Службени лист СРЈ - Међународни уговори”, број 1/92, „Службени лист СЦГ - Међународни уговори”, број 11/05 - др. закон и „Службени гласник РС - Међународни уговори”, број 98/08 - др. закон и 12/10).

У складу са Конвенцијом, неопходно је гарантовати сваком физичком лицу, без обзира на његову националну припадност или место становања, поштовање његових људских права и основних слобода, а посебно права на приватност, када је реч о аутоматској обради његових личних података. Таква обавеза проистиче и из члана 42. став 1. Устава Републике Србије („Службени гласник РС”, број 98/06), који прописује да је заштита података о личности зајемчена.

Имајући у виду нове изазове заштите појединаца у погледу обраде личних података, који су се појавили након што је Конвенција усвојена, Комитет министара Савета Европе је 18. маја 2018. године усвојио Протокол.

Модернизација Конвенције, која је једини постојећи законски обавезујући међународни уговор са глобалним значајем у овој области, бави се изазовима који се тичу приватности, а произлазе из употребе нових информационих и комуникационих технологија, и јача механизам Конвенције како би се осигурала њена ефикасна примена.

Протокол пружа јасан и флексибилан мултилатерални правни оквир за лакши прекогранични проток података, истовремено пружајући делотворну заштиту у ситуацијама када се користе лични подаци. Он представља спону између различитих региона света и различитих нормативних оквира, укључујући и ново законодавство Европске уније, које се у потпуности примењује од 25. маја 2018. године и које се позива на Конвенцију у контексту прекограничног протока података.

**III. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За извршавање Протокола о изменама и допунама Конвенције о заштити лица у односу на аутоматску обраду личних података није потребно обезбедити средства из буџета Републике Србије.